Loore Aaslav-Kaasik

**Loore Aaslav-Kaasik** (varem **Loore Martma**; sündinud 15. septembril 1985) on eesti koolitaja, näitleja ja lavastaja. 

Ta sai tuntuks naispeaosatäitjana telesarjas "Naabriplika" (2013–2015).

## Haridus
Ta on lõpetanud 2004. aastal Keila Gümnaasiumi ning 2007. aastal Tartu Ülikooli haridusteaduskonna koolimuusika erialal ja 2011. aastal Tartu Ülikooli Viljandi Kultuuriakadeemia lavastaja erialal.

Aastatel 2014–2016 õppis ta Eesti Muusika- ja Teatriakadeemias teatripedagoogika magistriõppes, uurides ärevust, lavahirmu, tööstressi, depressiooni ja nendega seotud läbipõlemist Eesti näitlejate ja lavastajate hulgas, ning kaitses 2016. aastal magistritöö "Läbipõlemiskunst" (juhendaja Ingomar Vihmar). 2019. aastal kaitses ta Tallinna Ülikooli haridusteaduste instituudis magistritöö "*Enhancing collaboration competencies in digital learning games in theater context*". Pärast seda astus ta Tallinna Ülikooli doktoriõppesse tervisekäitumise ja heaolu erialal.

2025. aasta seisuga õpib ta ka Tallinna Kogemusnõustajate Koolis kogemusnõustajaks.

## Töö ja looming
Aastatel 2011–2014 töötas ta Von Krahli Teatri muusikajuhina, oli ka näitleja ja 2012. aastal lavastuse "13" produtsent.

2016. aastast on ta Tallinna Rahvaülikooli lektor-juhendaja, kes õpetab, kuidas läbipõlemise ja vaimse tervise probleemidega igapäevaelus toime tulla.

Ta on lavastanud peamiselt lühi-, kontsert- ja soololavastusi. Näiteks 2014. aastal esietendus Plektrum Festivalil Loore Martma kontsertlavastus “Hunt”, mida etendati Von Krahli pööningule ehitatud loodusrahvaste traditsioonilises püstkojas. Ta mängis peaosa 2016. aastal esietendunud Valge Daami lavaloos "Südamega läbi müüri" ja ka rändteatri Vaba Vanker pärimuslikus jõuluetenduses "Pööripäev".

Ta on mänginud telesarjades "Naabriplika" (alates 2013), "Kättemaksukontor" (2011–2017) ja "Viimane võmm" (2014–2015). 

Ta on mänginud mitmes mängufilmis, muu hulgas "Väike puust linn" (2009), "Kõik muusikud on kaabakad" (2012), "Karikakramäng II: Hõbepulm" (2013), "Free Range. Ballaad maailma heakskiitmisest" (2013), "Luuraja ja luuletaja" (2016).

2018. aasta märtsist kuni 2025. aasta veebruarini mängis ta VAT Teatri lavastuses "#Kaotamindära", mis räägib Internetis valitsevate ohtude võimalikust mõjust noorte vaimsele tervisele, keskendudes põnevusloo võtmes veebi ja identiteedi suhtele. 

Ta on muusikaliselt kujundanud kümmekond teatrilavastust, nende seas lavastused "Elling" (2006, Vanemuine), "Sinihabe" (2012, Von Krahli Teater), "Von Krahli muinasjutud" (2012), "Hiirtest ja inimestest" (2014, Tallinna Linnateater) jm.
 
Loore Aaslav-Kaasik on ka heaoluportaali Meeleruum eestvedaja ning taskuhäälingusaate "Meeleruum" saatejuht.

## Liikmesus
*Eesti Näitlejate Liit
*2012 Eesti Lavastajate ja Dramaturgide Liit

## Isiklikku
Loore Aaslav-Kaasik on abielus ärijuht Henri Aaslav-Kaasikuga, paaril on 2022. aastal sündinud poeg Kõu.

Ta on avalikult rääkinud enda aastate 2014–2015 paiku kogetud läbipõlemisest ning selgitanud, et tema näitlemisest tagasitõmbumise põhjus polnud niivõrd näitlemises kui avaliku elu tegelaseks olemises – avalik tähelepanu väsitas hinge. Vaimse tervise heaolu nimel pöörab ta teadlikult tähelepanu ka enda füüsilisele vormile ja sööb enda sõnul "orgaaniliselt puhast toitu".

Ta mängib viiulit, klaverit, kitarri, trompetit, ukulelet, trumme ja basskitarri.

## Viited